### Beslutningstema

I denne sag træffes beslutning om ejerstrategi for [adresse].

### Historik

Økonomiudvalget godkendte i februar 2022 en proces for udarbejdelse af ejerstrategi i samarbejde med [adresse]. I henhold til procesplanen skal ejerstrategien i løbet af marts behandles i hhv. Klima-, Vækst- og Udviklingsudvalget, Økonomiudvalget og Kommunalbestyrelsen.

### Sagsfremstilling

Ejerstrategien er udarbejdet i dialog med [adresse] ledelse og formand. Havnens bestyrelse har haft udkast til ejerstrategien til kommentering.

Ejerstrategien har til formål at fastlægge ejerens (Tønder Kommune) strategiske retning for [adresse] og opstille rammer for driften af virksomheden. Ejerstrategien skal bl.a. sikre, at [adresse] som kommunal selvstyrehavn ejet af Tønder kommune bidrager til at opnå kommunes mål på kort og på langt sigt.

[adresse] og Tønder Kommune er gensidigt forpligtet til at sikre en tæt og hyppig dialog på strategisk ledelsesniveau, så havnens udvikling sker i samspil med den generelle udvikling i Tønder Kommune.

Det attraktive erhvervsmiljø i Tønder skal sikres ved, at [adresse] og Tønder Kommune samarbejder tæt om at gøre det attraktivt for virksomheder at drive og etablere erhverv i hele Tønder Kommune. Det indebærer, at kommunen og havnen skal løse eventuelle udfordringer og forfølge muligheder i fællesskab til størst mulig gavn for begge parter, f.eks. i forbindelse med udvikling af turisme og byudvikling. Havnen og kommunen bør i tvivlstilfælde drøfte den optimale placering af aktuelle eller kommende aktiviteter og virksomheder i forhold til havnens og kommunens generelle udviklingsstrategi. Det gælder også i forhold til at optimere udnyttelse af erhvervsarealer i havnen og i kommunen generelt.

Kommunen og havnen skal have en stærk og åben dialog, som imødekommer overraskelser mellem parterne omkring forventninger og indsatser for at indfri parternes mål for havnen og for kommunen. Dette skal sikres gennem møder og uformel dialog – både på strategisk og implementerende niveau.

Der holdes et årligt dialogmøde mellem [adresse] og Klima-, Vækst- og Udviklingsudvalget. Her giver [adresse] en status på baggrund af fremsendte årsrapporter og ledelsens fremstilling mv. af årets gang til bestyrelsen. [adresse] involverer og inddrager Tønder Kommune i beslutninger af væsentlig overordnet forretningsmæssig og strategisk betydning.

Ejerstrategien revurderes af Tønder Kommune i dialog med havnebestyrelsen i første halvdel af hver ny valgperiode. Tønder Kommune kan i øvrigt til enhver tid evaluere og tilpasse ejerstrategien, hvis kommunen finder det nødvendigt.

### Direktionen indstiller,

at ejerstrategi for [adresse] godkendes, og

at indstillingen videresendes til Økonomiudvalget og Kommunalbestyrelsen.

Beslutning fra Klima-, Vækst- og Udviklingsudvalget, 16. marts 2022, pkt. 7:

Udvalget videresender ejerstrategien til Økonomiudvalget.

Beslutning fra Økonomiudvalget, 24. marts 2022, pkt. 15:

Økonomiudvalget indstiller, at afsnit 4 om arealanvendelse udgår, og at ejerstrategien indstilles godkendt.

### Beslutning

Økonomiudvalgets indstilling godkendt.